Ole Stavad (S), 1999-04-13:
Flere ordførere har været inde på, at forslaget er komplekst.
Jeg vil næsten betragte det som en ros til det nuværende enkle registreringsafgiftssystem, vi har i Danmark.
Det synes jeg er positivt.
Jeg ser også helst, det er det, vi som altovervejende hovedregel kan fastholde i vores afgiftssystem, men nu skal man jo huske på med hensyn til kompleksiteten, at det jo ikke er sådan, at vi pålægger nogen at bruge det her system.
Faktisk er virkeligheden den, at vi stiller en mulighed til rådighed for nogle, som slet ikke har muligheden i dag.
Og efter vores vurdering i Skatteministeriet og hos de EU-kyndige, vi i øvrigt har, skulle det, at vi åbner for den her mulighed, meget gerne have som konsekvens, at den traktatkrænkelsessag, som er anledning til forslaget, ikke kommer videre.
Hr. Brian Mikkelsen kom med nogle bemærkninger om virksomhedernes konkurrenceevne, og spurgte om eller konstaterede næsten, at der måtte ligge en eller anden form for skævvridning til ugunst for danske virksomheder, og at vi stiller de danske virksomheder ringere end de udenlandske virksomheder, der kunne benytte den her ordning.
Det har jeg faktisk i forarbejderne til det her lovforslag været ganske meget optaget af.
Derfor er jeg helt enig med hr. Brian Mikkelsens fokusering på det spørgsmål, for det kan vi selvfølgelig ikke acceptere.
Jeg har fået lavet en række beregninger for en række bilmodeller, hvor vi har set, hvordan prisen ville være, over, hvordan det så stiller sig konkurrencemæssigt, hvis det er sådan, at man efter at have brugt dem i en periode sælger.
Uden at vi kan sige, vi rammer helt præcist, så rammer vi altså ganske tæt på det beløb, vi her snakker om, hvis vi tager hensyn til den løbende registreringsafgift, der er betalt.
Og de 1½ pct. pr. kvartal, der jo svarer til godt 6 pct. i pro anno-renter, er vel heller ikke helt skævt i forhold til det niveau, vi kender i dag. Derfor synes jeg, det vil være helt fint, hvis udvalget beskæftiger sig lidt med den her problemstilling, for det har de kontakter, vi har haft til det danske erhvervsliv, også være optaget af.
Men målsætningen har altså været at lave en ordning, der er så præcist konkurrenceneutral som overhovedet muligt.
Jeg mener, at vi har ramt tæt på, og om man er en anelse under eller en anelse over, kan afhænge lidt af, hvordan bilmærkernes brugtvognspriser udvikler sig, men det ligger meget tæt på de oplysninger, som jeg har fået forelagt som grundlag for at nå en konkurrenceneutralitet.
Så det har været et helt afgørende omdrejningspunkt i forhold til at finde den her ordning og dermed åbne for en mulighed, som ikke eksisterer i dag.
Så skal jeg takke dem, der har givet tilslutning til forslaget, og dem, der har været positive over for forslaget.
Og selv om hr. Aage Frandsen sagde, at hvis man nu har stemt imod det indre marked - det er der jo flere her i salen der har - er man frigjort, så er virkeligheden jo sådan, at hvis det er sådan, at man ser virkeligheden i øjnene, også selv om man ikke lige kan lide den, så løser man altså bedre problemet, så påvirker man det bedre i forhold til fremtiden.
Jeg håber, der vil være et flertal, der har den indgang også til løsning af det her konkrete problem, som det er forelagt i det her lovforslag.